徑山
作者：晁補之
朝代：宋

paragraphs: 盤崖繞壑步步高，僕痡馬乏游人勞。
五峰崛起干雲霄，衆山奔走爭來朝。
我行直欲犯星杓，意徹絕頂纔山腰。
松間鳥語如我招，仰見白塔當林梢。
檐携上下若桔槹，路窮飛樓鬰岧嶢。
欽翁未來蔽菅茅，山精木怪讙游傲。
麏馳虺竄狌鼯跳，靈景晦昧何由昭。
忽然飛錫從江皋，窮探不憚東峰遥。
曲腰丈人白絲袍，再拜辭前風雹飄。
三百年來響鍾鐃，閩商海賈輸金刀。
直欄橫牖山周遭，晨參夜諷聲嘈嘈。
碧杉紫柏羅旌旄，客來六月忘炎歊。
明月庵前醉松醪，白雲峰頂瞰吳郊。
鵝毛一點錢塘潮，錢王宮闕如累樵。
臨之股慄精魄超，歸不得寐心搖搖。
含輝孤亭立嶢崤，此地覽景尤難逃。
五更月落禽嘲嘲，陽烏欲上海水燒。
晦明變化不終朝，倏陰忽晴狀莫描。
夜闌燈青雨飄蕭，偶坐兩客論幻泡。
探玄窮妙窺寂寥，破除世事無絲毫，不奈詩思猶强豪。
歸時日沒紅霞消，荒崖老木山蟬號。